CELEX: 32016D0175
Language: hr
Date: 2016-02-08 00:00:00
Title: Provedbena odluka Komisije (EU) 2016/175 оd 8. veljače 2016. o mjeri koju je poduzela Španjolska u skladu s Direktivom 2006/42/EZ Europskog parlamenta i Vijeća kojom zabranjuje stavljanje na tržište jednog tipa visokotlačnog čistača (priopćeno pod brojem dokumenta C(2016) 670) (Tekst značajan za EGP)

10.2.2016   
            
            
               HR
            
            
               Službeni list Europske unije
            
            
               L 33/12
            
         PROVEDBENA ODLUKA KOMISIJE (EU) 2016/175
   оd 8. veljače 2016.
   o mjeri koju je poduzela Španjolska u skladu s Direktivom 2006/42/EZ Europskog parlamenta i Vijeća kojom zabranjuje stavljanje na tržište jednog tipa visokotlačnog čistača
   
      
         (priopćeno pod brojem dokumenta C(2016) 670)
      
   
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu 2006/42/EZ Europskog parlamenta i Vijeća od 17. svibnja 2006. o strojevima o izmjeni Direktive 95/16/EZ (1), a posebno njezin članak 11. stavak 3.,
   budući da:
   
               (1)
            
            
               U skladu s postupkom utvrđenim u članku 11. stavku 2. Direktive 2006/42/EZ Španjolska je Komisiju obavijestila o mjeri kojom zabranjuje stavljanje na tržište visokotlačnog čistača tipa Parkside PHD 100 B2, koji proizvodi tvrtka Grizzly Gartengeräte GmbH & Co. KG, Njemačka, a distribuira LIDL Supermercados, S.A.U., Španjolska.
            
         
               (2)
            
            
               Razlog za poduzimanje mjere bila je nesukladnost tog visokotlačnog čistača s temeljnim zdravstvenim i sigurnosnim zahtjevima navedenima u Prilogu I. Direktivi 2006/42/EZ.
            
         
               (3)
            
            
               Odjeljkom 1.5.1. („Električno napajanje”) Priloga I. Direktivi 2006/42/EZ zahtijeva se da, kada se napajaju električnom energijom, strojevi budu konstruirani, izrađeni i opremljeni tako da se spriječe ili da se mogu spriječiti sve opasnosti električne prirode. Odjeljkom 1.5.2. („Statički elektricitet”) istog Priloga I. zahtijeva se da strojevi budu konstruirani i izrađeni tako da sprječavaju ili ograničavaju nakupljanje potencijalno opasnih elektrostatičkih naboja i/ili budu opremljeni sustavima za pražnjenje od istih.
            
         
               (4)
            
            
               U EZ izjavi o sukladnosti koju je izdao proizvođač za visokotlačni čistač navodi se, među ostalim, usklađena norma EN 60335-2-67:2009 „Kućanski i slični električni aparati – Sigurnost – Dio 2-67: Posebni zahtjevi za strojeve za obradu i čišćenje podova za komercijalnu uporabu (IEC 60335-2-67:2002 (MOD) + A1:2005 (MOD)”.
            
         
               (5)
            
            
               Španjolska nadležna tijela utvrdila su da taj visokotlačni čistač ima sljedeće nedostatke:
               
                           —
                        
                        
                           stupanj zaštite od štetnog prodora vode niži je od razine IPX7 potrebne za ručne uređaje, uz posljedični rizik od strujnog udara. To nije u skladu s odjeljcima 1.5.1. i 1.5.2. Priloga I. Direktivi 2006/42/EZ niti sa stavkom 6.2. usklađene norme EN 60335-2-67:2009 u pogledu ručnih uređaja,
                        
                     
                           —
                        
                        
                           dužina električnog kabela manja je od 15 m, uz posljedični rizik od strujnog udara. To nije u skladu s odjeljcima 1.5.1. i 1.5.2. Priloga I. Direktivi 2006/42/EZ niti sa stavkom 25.7. usklađene norme EN 60335-2-67:2009 u pogledu ručnih uređaja,
                        
                     
                           —
                        
                        
                           visokotlačni čistač ima otvor na visini manjoj od 60 mm od poda kroz koji bi tekućina mogla dospjeti do dijelova pod naponom, uz posljedični rizik od strujnog udara. To nije u skladu s odjeljcima 1.5.1. i 1.5.2. Priloga I. Direktivi 2006/42/EZ te sa stavkom 22.101. usklađene norme EN 60335-2-67:2009.
                        
                     
         
               (6)
            
            
               Komisija je pozvala proizvođača Grizzly Gartengeräte GmbH & Co. KG i distributera LIDL Supermercados, S.A.U. da iznesu svoje primjedbe o mjeri koju je poduzela Španjolska.
            
         
               (7)
            
            
               Nije primljen odgovor proizvođača. Distributer je u odgovoru svojeg predstavnika iznio mišljenje da je stroj prenosivi uređaj i da su niži tehnički zahtjevi, stupanj zaštite i dužina električnog kabela u skladu s onim što se traži za prenosive uređaje, dok se nedostaci koje su navela španjolska nadležna tijela odnose na zahtjeve za ručne uređaje. U pogledu otvora distributer smatra da je zahtjev ispunjen jer nema dijelova pod naponom u visokotlačnom čistaču na visini manjoj od 60 mm od poda.
            
         
               (8)
            
            
               U skladu s raspoloživim dokumentima različita razina zahtjeva tehničke sigurnosti koju navode španjolska nadležna tijela i distributer izravno je povezana s pitanjem bi li visokotlačni čistač trebalo razvrstati kao ručni uređaj ili kao prenosivi uređaj kako je definirano usklađenom normom EN 60335-1 „Kućanski i slični električni aparati – Sigurnost – Dio 1: Opći zahtjevi”. Nadalje, norma EN 60335-2-67 mora se primjenjivati zajedno s normom EN 60335-1.
            
         
               (9)
            
            
               Iz analize dokaza koje su podnijela španjolska nadležna tijela i dokumenata koje je dostavio distributer proizlazi da visokotlačni čistač ima dvojnu uporabu, tj. može se upotrebljavati kao prenosivi uređaj, kako je izjavio distributer, ali i kao ručni uređaj, kako su navela španjolska nadležna tijela. U svakom slučaju, čak i ako bi se smatralo da je visokotlačni čistač prenosivi uređaj, njegova uporaba kao ručnog uređaja mogla bi se smatrati „razumno predvidivom nepravilnom uporabom” u smislu načela objedinjene sigurnosti navedenih u odjeljcima 1.1.2. i 1.7.4.1. Priloga I. Direktivi 2006/42/EZ kojima se propisuje da proizvođač mora uzeti u obzir predviđenu uporabu i svaku razumno predvidivu nepravilnu uporabu strojeva. Stoga bi visokotlačni čistač trebao u svakom slučaju ispuniti strože zahtjeve za tehničku sigurnost ručnih uređaja.
            
         
               (10)
            
            
               U skladu s tim visokotlačni čistač tipa Parkside PHD 100 B2, koji proizvodi tvrtka Grizzly Gartengeräte GmbH & Co. KG, Njemačka, a distribuira LIDL Supermercados, S.A.U., Španjolska, ne ispunjava temeljne zdravstvene i sigurnosne zahtjeve navedene u članku 5. stavku 1. točki (a) Direktive 2006/42/EZ. Nesukladnost bi mogla prouzročiti ozbiljan rizik od povrede korisnika. Stoga je mjeru koju je poduzela Španjolska primjereno smatrati opravdanom,
            
         DONIJELA JE OVU ODLUKU:
   Članak 1.
   Opravdana je mjera koju je poduzela Španjolska kojom zabranjuje stavljanje na tržište visokotlačnog čistača tipa Parkside PHD 100 B2, koji proizvodi tvrtka Grizzly Gartengeräte GmbH & Co. KG, Njemačka, a distribuira LIDL Supermercados, S.A.U., Španjolska.
   Članak 2.
   Ova je Odluka upućena državama članicama.
   
      Sastavljeno u Bruxellesu 8. veljače 2016.
      
         
            Za Komisiju
         
         Elżbieta BIEŃKOWSKA
         
            Članica Komisije
         
      
   
   
      (1)  SL L 157, 9.6.2006., str. 24.